KIRJALLINEN KYSYMYS E-3674/01 esittäjä(t): Mihail Papayannakis (GUE/NGL) komissiolle. Jätevesien käsittelylaitokset.



Virallinen lehti nro 205 E , 29/08/2002 s. 0052 - 0053



KIRJALLINEN KYSYMYS E-3674/01 esittäjä(t): Mihail Papayannakis (GUE/NGL) komissiolle (17. tammikuuta 2002) Aihe: Jätevesien käsittelylaitokset Komission kysymykseeni E-3646/00(1) antaman vastauksen mukaan lähes yksikään niistä Kreikan 40 taajamasta, jotka laskevat jätevetensä haavoittumiselle alttiille alueille ja joilla olisi pitänyt olla asianmukaiset keräys- ja käsittelyjärjestelmät 31. joulukuuta 1998 mennessä, ei ollut noudattanut direktiivin 91/271/ETY(2) vaatimuksia tuohon ajankohtaan mennessä. Voisiko komissio vastata seuraaviin kysymyksiin: 1. Monillako ja millä nimenomaisilla alueilla Kreikassa on havaittavissa ongelmia jätevesien käsittelylaitosten olemassaolon ja toiminnan suhteen? 2. Ovatko toimivaltaiset kreikkalaiset viranomaiset toimittaneet hakemuksia, jotka koskevat jätevesien käsittelylaitoksilla esiintyvien ongelmien ratkaisemiseksi tehtävien töiden yhteisrahoitusta? Aikooko komissio suhtautua myönteisesti mahdollisiin hakemuksiin? 3. Aikooko komissio aloittaa rikkomismenettelyn Kreikkaa vastaan kaikkien niiden taajamien osalta, jotka eivät ole täyttäneet mainitusta direktiivistä johtuvia velvoitteitaan? (1) EYVL C 261 E, 18.9.2001, s. 3. (2) EYVL L 135, 30.5.1991, s. 40. Margot Wallströmin komission puolesta antama vastaus (7. maaliskuuta 2002) 1. Komissio antoi 21. marraskuuta 2001 toisen kertomuksen yhdyskuntajätevesien käsittelystä 21. toukokuuta 1991 annetun neuvoston direktiivin 91/271/ETY, sellaisena kuin se on muutettuna 27. helmikuuta 1998 annetulla komission direktiivillä 98/15/EY, täytäntöönpanosta(1). Kertomus käsittelee määräajan 31. joulukuuta 1998 noudattamista. Kertomuksessa on otettu huomioon jäsenvaltioiden 15. helmikuuta 2001 mennessä toimittamat tiedot, ja se sisältää tietoa haavoittumiselle alttiiden alueiden määrittelystä, tällaisille alueille jätevesiään päästävistä taajamista sekä jätevesien käsittelystä suurkaupungeissa. Kreikan viranomaisten kesäkuussa 2000 toimittaman ensimmäisen kirjeen mukaan haavoittumiselle alttiiden alueiden valuma-alueilla sijaitsi 31. joulukuuta 1998 kaikkiaan 33 taajamaa, joiden asukasvastineluku on suurempi kuin 10 000 ja joissa biologinen käsittely oli välttämätöntä. Tammikuussa 2001 päivätyssä toisessa kirjeessä Kreikan viranomaiset ilmoittivat, että vain 16 taajamaa olisi tarkasteltava. Määräaikana 31. joulukuuta 1998 vain neljä näistä 16 (33) kaupungista toimi direktiivissä säädetyllä tavalla. Yksityiskohtaiset tiedot alueista ja kaupungeista, jotka ovat direktiivin mukaisia, ja niistä, jotka ovat sen vastaisia, julkaistaan komission kertomuksessa neuvoston direktiivin 91/271/ETY täytäntöönpanosta piakkoin (todennäköisesti maaliskuussa 2002). 2. Kreikan viranomaiset esittivät vuonna 2001 useita pyyntöjä, jotka koskivat koheesiorahastosta jätevedenpuhdistamoille myönnettävää yhteisrahoitusta. Komissio on tehnyt päätöksen useimmista pyynnöistä. Samankaltaisia mutta suppeampia hakkeita voidaan rahoittaa Euroopan aluekehitysrahastosta (EAKR) alueellisina ohjelmina. Tällaisista hankkeista ei esitetä komissiolle erillistä hakemusta, vaan niitä hallinnoidaan kansallisesti. Komissio on sopinut Kreikan viranomaisten kanssa niiden ympäristöalan hankkeiden suunnittelun tarkastamisesta, joita rahoitetaan molemmista rahastoista, kiireellisimpien hankkeiden toteutuksen nopeuttamiseksi. 3. Komissio on jo aloittanut Kreikkaa vastaan kolme yksittäistä rikkomista koskevaa menettelyä, jotka koskevat laiminlyöntejä neuvoston direktiivin 91/271/ETY noudattamisessa. Nämä koskevat Ateenan, Elefsinan ja Thessalonikin kaupunkeja. Komissio seuraa edelleen täytäntöönpanoprosessia kaikissa jäsenvaltioissa, myös Kreikassa. Varmistaakseen, että direktiivin 91/271/ETY säännöksiä noudatetaan, komissio ryhtyy kaikkiin tarvittaviin toimenpiteisiin, myös EY:n perustamissopimuksen 226 artiklan mukaisiin toimiin. (1) KOM(2001) 685 lopullinen.